অধিনায়ক হিসেবে মহেন্দ্র সিংহ ধোনি যেন সেই মিডাস রাজার মতো। যা ধরেছেন, তাতেই সোনা ফলিয়েছেন। অথচ ২০০৭ সালের ২৪ সেপ্টেম্বর ধোনি যদি জুয়া না খেলতেন তাহলে হয়তো বিশ্বসেরা মাহিকে পেতই না বিশ্বক্রিকেট। 

এই বিষয়ে অন্যান্য খবর

ধোনির নতুন শট আবিষ্কার। ম্লান হতে পারে হেলিকপ্টার শটও, দেখুন সেই শট


২৪ সেপ্টেম্বর ২০০৭ সালে টি টোয়েন্টি বিশ্বকাপ চ্যাম্পিয়ন হয়েছিল ভারত। জোহানেসবার্গের সেই ফাইনালে ভারতের সামনে ছিল পাকিস্তান। প্রথমে ব্যাট করে ভারত করেছিল ১৫৭ রান। জবাবে ব্যাট করতে নেমে শেষ ওভারে পাকিস্তানের জয়ের জন্য দরকার ছিল ১৩ রান। ধোনি শেষ ওভার করার জন্য বল তুলে দেন যোগিন্দর শর্মার হাতে। ধোনির এহেন জুয়া খেলা দেখে সবাই অবাক হয়ে গিয়েছিলেন।
এরকম পরিস্থিতিতে আগে কখনও বল করেননি যোগিন্দর। শেষ ওভারে দরকার ১৩ রান। বোলার যোগিন্দর ভারত-পাক ম্যাচের টেনশন কেবল মুখেই শুনেছেন। কিন্তু বাস্তবে তার মুখোমুখি হননি। টি টোয়েন্টি বিশ্বকাপের সেই ফাইনাল যোগিন্দর শর্মাকে ভারতীয় ক্রিকেটে অমর করে রেখেছে। মিসবা উল হকের মতো ব্যাটসম্যানকে শেষ বলে তিনি ফিরিয়ে দেন। ধোনির ‘জুয়া’কেও মান্যতা দিয়ে যান যোগিন্দর। ভারত জিতে নেয় টি টোয়েন্টি বিশ্বকাপ। অধিনায়ক হিসেবে ধোনিও প্রতিষ্ঠা পেলেন। সেদিন ‘রাঁচির রাজপুত্র’-এর জুয়া যদি কাজ না করত, তাহলে ভবিষ্যতে হয়তো ধোনির হাতে অধিনায়কের আর্মব্যান্ডটাই উঠত না। টি টোয়েন্টি বিশ্বকাপের ফাইনাল নতুন এক অধিনায়কের জন্ম দিয়ে যায়। সেদিনের জুয়া খেলা ইঙ্গিত দিয়ে গিয়েছিল একদিন বনস্পতি হয়ে উঠবেন ধোনি। আর সেটাই হয়েছে ভারতীয় ক্রিকেটে। 
এগারো বছর পেরিয়ে গিয়েছে সেই ‘মাহি’ন্দ্র ক্ষণের। কিন্তু স্মৃতিতে সেই মুহূর্ত আজও যেন টাটকা ক্রিকেটপ্রেমীদের।